En miniby, hvor alle huse, gader og sågar vinduerne er lavet særligt til demente, kan snart tage imod de første beboere. Demenslandsbyen ligger i Aalborg og kommer til at hedde Demensplejehjem Tornhøjhaven. Den moderne by har fået stor opmærksomhed fra både ind- og udland. Torsdag var der besøg af syv ældreråd fra danske kommuner. - Jeg synes, det er perfekt, at man gør det. Ligesom du har folk, der lider af andre handicap, så tager du også særlige hensyn til det, og demens er jo noget, der stritter mere og mere frem, fortæller Claus Kortzau, der er på besøg fra Frederiksberg Ældreråd. Op til åbningsdagen om en måned kan lederne af demenslandsbyen se frem til endnu flere besøg. Blandt andet fra Jammerbugt Kommune og Morsø Kommune. Der kommer også snart besøg fra Japan, der kan tilslutte sig den gruppe af internationale besøgende, der er allerede tæller besøg fra Frankrig og Norge.

Opsummering:
72 beboere kan snart rykke ind i en mini-landsby, der er designet særligt til demente.